IR-RENJU UNIT – TINQATA' S-SENTENZA FUQ BREXIT Wara l-vot favur il-pjan Brexit tal-poplu Ingliż fir-referendum, jidher li dan il-pjan jista' jiġi mfixkel wara li l-Qorti Suprema ddeċidiet li biex r-Renju Unit joħrog mill-Unjoni Ewropea jrid jittieħed vot fil-parlament. Dan ifisser li l-Gvern ma jistax jaqbad u jiddeċiedi meta se jagħmel użu minn Artiklu 50 tat-Trattat ta' Lisbona biex jibda n-negozjati mal-Unjoni Ewropea. Madankollu, l-Prim Ministru Ingliża baqgħet tinsisti li se żżomm mal-pjan li n-negozjati għall-ħruġ mill-Unjoni Ewropea jibdew f'Marzu tal-2017. FRANZA – JITNEĦĦA L-KAMP 'STALINGRAD' F'PARIĠI Wara l-operazzjoni f'Calais l-ġimgħa li għaddiet li ħalliet ħafna immigranti bla saqaf fuq rashom, żdied l-ammont ta' persuni fit-toroq ta' Pariġi. L-awtoritajiet Franċiżi bdew ineħħu kampijiet temporanji li joqogħdu mat-tlett elef immigrant ġo fihom. L-immigranti issa qed jiġu miżmuma ġewwa ċentri minn fejn issa jkunu jistgħu jitolbu għal asil xi mkien aħjar. Ħafna minn dawn l-immigranti ġejjin minn postijiet li huma mkissra bil-gwerer bħall-Afganistan u s-Sudan. Il-maġġoranza ma jinteressahomx fejn se jiġu mibgħuta; l-importanti li jkunu f'post aħjar mit-tined tal-kampijiet u għalhekk qed jikkoperaw mal-awtoritajiet f'dawn l-operazzjonijiet. IL-LIBJA – IKTAR IMWIET FIL-MEDITERRAN Huwa maħsub li żewġ nawfraġji fil-Mediterran ħallew iktar minn 200 immigrant mejjet. L-Aġenzija għar-Refuġjati fi ħdan in-Nazzjonijiet Magħquda stqarret li din l-informazzjoni waslet minn żewġ refuġjati li salvaw mill-għarqa u ddaħħlu għall-kenn fil-gżira ta' Lampedusa. Din is-sena biss, mietu 'l fuq minn 4,200 immigrant fil-Baħar Mediterran. Huwa maħsub li l-maġġoranza tal-imwiet fl-aħħar żewġ inċidenti huma ta' immigranti li ġejjin mill-punent tal-Afrika. L-Italja rat żieda kbira fl-immigranti gejjin mil-Libja wara l-ftehim li sar bejn L-Unjoni Ewropea u t-Turkija li waqqaf l-immigranti milli jivvjaġġaw lejn il-gżejjer Griegi. Minħabba li l-ġlied li hemm f'dawn il-pajjiżi, wieħed jistenna li l-ammont ta' mwiet fil-Mediterran ikompli jiżdied. Dan qalitu n-Nazzjonijiet Uniti filwaqt li wissiet li din is-sena jaf tkun l-iktar waħda li tara imwiet ta' immigranti li jkunu qed jagħmlu l-vjaġġ. IS-SIRJA – IKTAR BUMBARDAMENTI FIS-SIRJA Il-qawwiet Sirjani u Russi komplew l-attakki tagħhom fuq Aleppo bil-ġlied ikompli jżid kontra r-ribelli tal-Lvant. Il-Ħamis li għadda kien irrapurtat li l-ġlied bejn iż-żewġ nofsijiet t'Aleppo eskala sew. Dan anke minħabba l-fatt li hu rrapurtat li r-ribelli tal-Lvant bagħtu tliet trakkijiet mimlija splussivi lejn il-Punent. It-tliet trakkijiet ġew imwaqqfa u ma tħallewx jisplodu fil-postijiet li kienu fil-mira tagħhom. Il-qawwiet Sirjani u Russi waqqfu l-attakki tagħhom għal numru ta' sigħat u fetħu l-kurituri ta' sigurta fejn ir-ribelli jistgħu joħorgu minn Aleppo mingħajr ma jiġu attakkati jew jitteħdulhom armi. Rotot oħra ġew miftuħa għan-nies ċivili. Dan bit-tama li r-ribelli joħorgu minn Aleppo mingħajr iktar ġlied. IĊ-ĊINA – SPLUŻJONI F'MINJIERA TAL-FAĦAM It-Tnejn li għadda splużjoni f'minjiera tal-faħam privata ħasdet il-ħajja ta tlettax-il ħaddiem filwaqt li numru kbir ta ħaddiema baqgħu mitlufa qalb it-tifrik. Il-mina bl-isem ta' Jinshangou fil-provinċja ta' Chongqing splodiet minħabba l-preżenza ta' gass. Filwaqt li tkompliet it-tfittxija għall-ħaddiema mitlufa, l-awtoritajiet taw bidu għall-investigazzjoni fuq il-każ u ordnaw biex il-minjieri tad-dawra jiġu magħluqa temporanjament. Dawn it-tip ta' inċidenti huma pjuttost komuni ġewwa ċ-Ċina. Dan minħabba li ċ-Ċina hija waħda mill-ikbar produttura u konsumatura tal-faħam. Huwa magħruf li din il-minjiera kienet tipproduċi mas-60,000 tunnellata fis-sena. JAKARTA – PROTESTI KBAR F'JAKARTA Eluf ta' Musulmani ħarġu jipprotestaw kontra l-Gvernatur tagħhom biex jitolbu għall-prosekuzzjoni tiegħu. Dan għaliex iridu jikkundannawh minħabba li għamel dikjarazzjonijiet kontra r-reliġjon Musulmana. Wara li movimenti qamu kontra l-elezzjoni tiegħu għat-tieni darba bħala gvernatur, uħud bdew jużaw sentenza mill-Quran biex iħeġġu lin-nies ma jivvutawlux minħabba l-fatt li hu Kristjan. Huwa wieġeb għal dawn il-kummenti u qal li min juża dawn is-sentenzi mill-Quran ikun qed jigdeb. Huwa ħabba f'hekk li ċ-ċentru ta' Jakarta ġie magħluq mid-dimostrazzjonijiet li ħonqu din il-belt.